
Την Τρίτη 25 Νοεμβρίου 2014 παρουσιάστηκε στο Σπίτι της Κύπρου, το βιβλίο του Μάριου Μιχαηλίδη Ανατολικά της Αττάλειας, Βόρεια της Λευκωσίας που κυκλοφορεί από τις εκδόσεις Momentum.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια απηύθυναν χαιρετισμό ο Πρέσβης της Κυπριακής Δημοκρατίας κ. Κυριάκος Κενεβέζος, ο Αναπληρωτής Πρόεδρος της Ομοσπονδίας Κυπριακών Οργανώσεων Ελλάδας κ. Λοΐζος Λοΐζος και ο Πρόεδρος της Ενώσεως Κυπρίων Ελλάδος κ. Γιαννάκης Ιωάννου οι οποίοι συνεχάρησαν τον συγγραφέα για το έργο του το οποίο αναδεικνύει την ιστορική μνήμη. 
Για το βιβλίο μίλησαν η συγγραφέας, κριτικός λογοτεχνίας κ. Μαρία Στασινοπούλου, ο δημοσιογράφος, συγγραφέας κ. Κώστας Σερέζης και ο φιλόλογος, συγγραφέας κ. Νικήτας Παρίσης.
Η κ. Στασινοπούλου στην ομιλία της επεσήμανε  τον ιδιαίτερο τρόπο με τον οποίο ο συγγραφέας χειρίζεται την ιστορία, τον πόλεμο, την προσφυγιά, τη σχέση Ελλήνων Τούρκων στο βιβλίο του που, όπως είπε, είναι γραμμένο σε γλώσσα ποιητική... όπου ο λόγος του, με υποδόρια, ελεγχόμενη συγκίνηση, κυλά σαν λαϊκή αφήγηση με αντιθέσεις και παρομοιώσεις από τη φύση. 
Ο κ. Σερέζης παρουσιάζοντας το βιβλίο είπε ότι η βαθύτερη ουσία που καθοδηγεί την αφηγηματική γραμμή του Μάριου Μιχαηλίδη, είναι κυρίως η μοίρα των ανθρώπων που εκδιώκονται από τις πατρογονικές τους εστίες, η ψυχολογία του πρόσφυγα, η συναίσθηση του ξεριζώματος, που την έζησε πολλάκις, όχι μόνο μια φορά, ο Έλληνας της περιφέρειας του Ελληνισμού.
Στην ομιλία του ο κ. Παρίσης υπογράμμισε τη βασική πρωτοτυπία και συγγραφική ιδιαιτερότητα του βιβλίου: Το γεγονός ότι ο συγγραφέας διαπλέκει και συνυφαίνει τη μείζονα ιστορία με μια ελάσσονα. Την αφηγηματική όμως πρωτοκαθεδρία την έχει η ελλάσσων ιστορία ενώ τόνισε ότι το πιο χαρακτηριστικό και το πιο έντονο στοιχείο του βιβλίου είναι η συγκινησιακή του δυναμική. 

Αποσπάσματα από το έργο διάβασε η φιλόλογος κ. Νατάσα Μερκούρη.
Η εκδήλωση πλαισιώθηκε με μικρασιατικούς σκοπούς, από τους μουσικούς Μιχάλη Γαμπιεράκη, βιολί,  Στέφανο Δορμπαράκη, κανονάκι, Γιώργο Παππά, λαούτο, ούτι και Βασίλη  Ι. Οικονόμου, τουμπελέκι.

